钦定古今图书集成/理学汇编/文学典/第028卷 > 晏谟
## 钦定古今图书集成/理学汇编/文学典/第028卷 > 晏谟

按《晋书慕容德载记》：德如齐城，登营丘，望晏婴冢，顾
谓左右曰：“礼，大夫不逼城葬。平仲古之贤人，达礼者
也，而生居近市，死葬近城，岂有意乎？”青州秀才晏谟
对曰：“孔子称臣先人平仲贤则贤矣。岂不知高其梁，
丰其礼？盖政在家门，故俭以矫世。存居湫隘，卒岂择
地而葬乎？所以不远门者，犹冀悟平生意也。”遂以谟
从。至汉城阳景王庙，䜩庶老于申池北登社首山，东
望鼎足，因目牛山而叹曰：“古无不死”，怆然有终焉之
志。遂问谟以齐之山川丘陵，贤哲旧事，谟历对详辩，
画地成图，德深嘉之，拜尚书郎。

按《青州府志》：“谟，临淄人，晏婴之后。善属文，撰《齐记》行
世。”《晋载记》曰：“南燕主慕容德登营丘，问谟以齐之山
川丘陵，贤哲旧事。谟历对详辩，画地成图，德深嘉之，
拜尚书郎。德又因飨晏，乘高远瞩，顾尚书鲁邃曰：‘齐、
鲁国多君子，当晋接慎、巴生、淳于、邹、田之徒，荫修檐，
临清沼，驰朱轮，佩长剑，恣非马之雄辞，奋谈天之逸’”
辩，指麾则“红紫成章，俯俛则丘陵生韵。”至于今荒草
颓坟，气消烟灭，永年千载，能不慨然！